Folketing
1999-05-25

Radio- og tv-frekvenser har en anderledes samfundsmæssig betydning end andre frekvenser. Dansk radio og tv er helt centralt for bevaringen og udviklingen af dansk kultur og sprog samt for de værdier, der er grundlæggende for det danske samfund og demokrati. Det er her, den offentlige mening bl.a. dannes, og det er et af de steder, ytringsfriheden sikres. Det er derfor, det er så vigtigt, at der ved fordeling af frekvenser og prioritering mellem forskellige former for programtyper tages særlige hensyn til offentlighedens interesser i at få så gode, væsentlige og vedkommende radio- og tv-programmer som muligt. Når rammerne udstikkes for de to public service-stationers virke, og når vi beslutter, hvilke sendemuligheder der skal være for henholdsvis de lokale græsrodsstationer og de kommercielle lokale stationer, der sender i netværk, træffer vi kulturpolitiske valg. Det er altså ikke blot et spørgsmål om udnyttelse eller hamstring af frekvenser. Det er et aspekt, man let kan glemme, når det igen og igen påpeges, at frekvenser kan bortauktioneres eller sælges som en hvilken som helst anden vare.